El Tsunami Democràtic anuncia ‘protestes continuades’ de l’11 al 13 de novembre i, sense revelar-ne detalls, assegura que serà ‘l’acció més ambiciosa’ que ha proposat fins ara. En un comunicat, fa una crida als ciutadans a preparar-se per a un ’11-S de tres dies’. Recomana que la gent s’agafi festa a la feina almenys un dels tres dies i estigui disposat a desplaçar-se pel territori i, si és possible, passar la nit fora de casa. ‘Prepara roba d’abric, bateries extra per al mòbil, menjar, sac de dormir, tenda de campanya i una actitud tenaçment no violenta’, afegeixen. Presenta les accions que es van fer a més de tres-cents municipis durant la jornada de reflexió de dissabte com un ‘test’ per als tres dies de protestes continuades.

El Tsunami Democràtic considera molt important que els ciutadans es descarreguin la darrera versió de l’aplicació, que considera que és la més segura contra els atacs. Segons la plataforma, ‘mentre no hi hagi una solució política a l’exercici del dret a l’autodeterminació, la llibertat dels presos, exiliats i represaliats i el lliure exercici de drets fonamentals, la gent continuarà mobilitzada i demostrant la seva força. Sigui quin sigui el resultat de les eleccions i les vegades que es repeteixin’. Tsunami també ha anunciat que, a partir d’ara, totes les accions seran vehiculades a través de l’aplicació, Telegram, Twitter i Instagram.